მნესტო-ალბრეხტიცე

მნესტო-ალბრეხტიცე — ქალაქი ჩეხეთის რესპუბლიკის მორავია-სილეზიის მხარეში. ის ბრუნტალის რაიონში მდებარეობს. მნესტო-ალბრეხტიცე ოსობლაჟსკოს მიკრორეგიონის ყველაზე დიდი მუნიციპალიტეტია.

სახელწოდება
1854 წელს ალბრეხტიცე ქალაქად და სოფლად გაიყო, სწორედ ამიტომ ქალაქის სახელწოდებას დაამატეს სიტყვა „მნესტო“, რაც ჩეხურად ქალაქს ნიშნავს. 1955 წელს სოფელი ალბრეხტიცე ქალაქთან კვლავ გაერთიანდა, თუმცა სიტყვა „მნესტო“ სახელწოდებაში მაინც დატოვეს. გერმანულად ქალაქს ოლბერსდორფი ეწოდებოდა.

გეოგრაფია
მნესტო-ალბრეხტიცე ქალაქ ბრუნტალიდან ჩრდილოეთით დაახლოებით 20 კილომეტრ მანძილზე მდებარეობს. ქალაქი ოპავსკიეს (ზლატოჰორსკის) მთებში მდებარეობს. ქალაქის ტერიტორიაზე მდებარე ყველაზე მაღალი წერტილია კუტნი-ვრხის გორა, მისი სიმაღლე 869 მეტრია ზღვის დონიდან. მნესტო-ალბრეხტიცეში მიედინება მდინარე ოპავიცე.

ისტორია
ქალაქი ისტორიულ წყაროებში პირველად ტროპაუს საჰერცოგოსა და კრნოვის საჰერცოგოს გაყოფის აქტში 1377 წელსაა ნახსენები. 1474 წელს ქალაქს თავს დაესხა უნგრეთის მეფის მატიაშ ჰუნიადის ლაშქარი და დაარბია ის. 1492–1503 წლებში ქალაქს მაკროტების თავდათა გვარი ფლობდა, სწორედ ამ პერიოდში მიანიჭა ალბრეხტიცეს ქალაქის სტატუსი მეფე ვლადისლავ -ემ.

1623 წლიდან 1773 წლამდე მნესტო-ალბრეხტიცე იეზუიტების საკუთრება იყო. 1776 წელს ის სამეფო ხელისუფლების მმართველობის ქვეშ გადავიდა და მუნიციპალური ქალაქი გახდა საკუთარი თვითმმართველობით. ქალაქი პრუსიის არმიამ გაძარცვა და დაანგრია 1779 წელს, ბავარიის მემკვიდრეობისთვის ომის დროს.

ღირსშესანიშნაობები
ქალაქის მოედნისა და მთელი ქალაქის ერთ-ერთ გამორჩეულ ღირსშესანიშნაობას ღვთისმშობლის მონახულების ეკლესია წარმოადგენს. იგი გვიანი ბაროკოს სტილში 1747–1752 წლებში აშენდა. დღეს არსებულმა ეკლესიამ აქ 1610 წელს აგებული ძველი ეკლესიის ჩაანაცვლა, რომელიც 1746 წელს ხანძარმა გაანადგურა.

ქალაქის მოედანზე სხვა ღირსშესანიშნაობებს შორისაა 1719 წელს დადგმული წმინდა ანას სვეტი და ამპირის სტილის 21 სახლი, რომელსაც კარგად შემონახული რენესანსის ინტერიერი და ჯვარედინი თაღი აქვს. ცნობილი 21 სახლი საუკუნის შუა წლებშია აგებული.

მნესტო-ალბრეხტიცეს ყველაზე მნიშვნელოვანი ისტორიული ძეგლი ლინჰარტოვის ციხეა, რომელიც ამავე სახელწოდების გარეუბანში მდებარეობს. ეს ციხე აქ არსებული საუკუნის რენესანსის ციხესიმაგრის ადგილზე საუკუნის ბოლოს ააგეს. ახალმა მფლობელმა 1702 წელს ციხე კიდევ ერთხელ გადააკეთა და ამჟამინდელი ბაროკოს იერსახე მაშინდელია. ამ დროს ციხის გარშემო გაშენდა ფრანგული ბაღი. მეორე მსოფლიო ომის დროს ციხე ხანძარმა დააზიანა და მომდევნო ათწლეულების განმავლობაში მიატოვეს. დღეს ის ქალაქის საკუთრებაა, აღდგენილია და ღიაა დამთვალიერებლებისთვის.

ჩეხეთ-პოლონეთის საზღვარზე მდებარე ჰრანიჩნი-ვრხის გორაზე უნიკალური ორმაგი გადმოსახედი კოშკია. ის 2011 წელს ორი გამოუყენებელი გადამცემი კოშკის შეერთებით შეიქმნა. ჰრანიჩნი-ვრხი 536 მეტრზე მდებარეობს ზღვის დონიდან.

ჰინჩიცეში მდებარეობს „ელდორადოს“ სახელწოდებით შექმნილი კერძო საგამოფენო სივრცე, სადაც წარმოდგენილია ბუნებრივი ზომის დინოზავრთა ქანდაკებები. ის 1950-იან წლებში დაარსდა და ზოგჯერ ჩეხეთის პირველ „დინოპარკსაც“ უწოდებენ.

ცნობილი ადამიანები
გოტფრიდ რიეგერი (1764–1855) - კაპელმაისტერი
ლეოპოლდ ფონ სედლნიცკი (1787–1871) - გერმანელი ეპისკოპოსი
იულიო დოიჩი (1859–1922) - ხორვატი არქიტექტორი
მილოსლავ გაიდოში (დაბ. 1948) - მუსიკოსი
ლოუკას ვინტრა (დაბ. 1981) - ფეხბურთელი

დაძმობილებული ქალაქები
ბიავა, პოლონეთი
გვუბჩიცე, პოლონეთი
კომპრახციცე, პოლონეთი
პრეჩენიკო, იტალია